Oficiālais Vēstnesis L 195 , 19/07/2001 Lpp. 0058 - 0060



Komisijas lēmums (2001. gada 11. jūlijs) par padomdevējas komitejas "Eiropas Enerģijas un transporta forums" izveidošanu (izziņots ar dokumenta numuru C(2001) 1843) (2001/546/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, tā kā: (1) Saskaņā ar Transporta Padomes 2000. gada 20. septembra secinājumiem [1] Komisijai nekavējoties jāiesniedz priekšlikums, lai Komisijā izveidotu Eiropas forumu, kura sastāvā būtu attiecīgās nozares pārstāvji, lai izpētītu visus konkurētspēju ietekmējošos faktorus un apsvērtu šīs nozares struktūru pielāgojumu. Priekšlikumā pilnībā jāievēro sociālie, vides un drošības mērķi. (2) Ar Komisijas 1996. gada 8. novembra Lēmumu Nr. 96/642 [2] izveidotās Padomdevējas komitejas enerģētikas lietās pilnvaru termiņš beidzās 2001. gada februārī. (3) Ņemot vērā vajadzību pēc padomdevējas un apspriežu struktūras, kuras sastāvā ir kvalificētas personas, kas spēj izskatīt visdažādākos enerģētikas un transporta politikas jautājumus, Komisija ierosina izveidot Eiropas Enerģijas un transporta forumu. (4) Ņemot vērā enerģētikas un transporta politikas savstarpējo atkarību un nepieciešamību tās saskaņot, ir lietderīgi un pamatoti apvienot enerģētikas un transporta nozaru pārstāvjus vienā struktūrā. (5) Šim dialogam jābūt tādam, lai Komisija varētu apkopot atzinumus par katru Kopienas ierosinājumu enerģētikas un transporta politikas jomā un izmantot uzraudzības centra profesionālo atzinumu. (6) Šāds forums jāizveido, jānosaka tā pilnvaras un jāorganizē tā darbs, IR PIEŅĒMUSI ŠO LĒMUMU. 1. pants 1. Komisijas sastāvā izveido padomdevēju komiteju "Eiropas Enerģijas un transporta forums", turpmāk tekstā — "Forums". 2. Foruma sastāvā ir kvalificētas personas, kas ir kompetentas izskatīt enerģētikas un transporta politikas jautājumus, kā arī šīs politikas jomu mijiedarbību. Tā sastāvā ir uzņēmēju, ražotāju, tīklu un infrastruktūru operatoru, transporta klientu un enerģijas patērētāju, arodbiedrību, vides aizsardzības un drošības asociāciju un akadēmisko aprindu pārstāvji. 2. pants Uzdevums 1. Komisija var apspriesties ar forumu par jebkuru jautājumu saistībā ar ES enerģētikas un transporta politiku. 2. Forums darbojas kā enerģētikas un transporta politikas uzraudzības centrs, īpaši jautājumos par šo nozaru konkurētspēju un strukturāliem pielāgojumiem, pienācīgi ņemot vērā vides, sociālās un drošības intereses. Vajadzības gadījumā forumu lūgs izskatīt arī jebkuru aktuālu jautājumu, kas var rasties enerģētikas un transporta jomā. 3. Forums sniedz Komisijai atzinumus vai ziņojumus pēc savas iniciatīvas vai Komisijas pieprasījuma. Foruma apspriedēs balsošana nenotiek. Komisija var noteikt iesniegšanas termiņu atzinumam vai ziņojumam, ko tā pieprasa forumam. 3. pants Sastāvs, iecelšana amatā 1. Foruma sastāvā ir 34 pilntiesīgi locekļi. 2. Locekļu sadalījums ir šāds: - deviņi locekļi, kas pārstāv uzņēmējus (enerģijas ražotājus, autokravu, jūras kravu un gaisa kravu pārvadātājus, ražotājus), - pieci locekļi, kas pārstāv tīklus un infrastruktūru (gāzes, elektroenerģijas, dzelzceļa, ceļu, ostu, lidostu, gaisa satiksmes vadības), - septiņi locekļi, kas pārstāv klientus un patērētājus (transporta klientus, enerģijas patērētājus, pieprasījuma vadību), - seši locekļi, kas pārstāv arodbiedrības, - pieci locekļi, kas pārstāv vides organizācijas un organizācijas, kas atbild par drošību, īpaši transporta jomā, - divi locekļi no akadēmiskajām aprindām vai pētniecības aprindām. 3. Katram pilntiesīgajam loceklim ieceļ vienu aizstājēju. Locekļa aizstājējs apmeklē foruma sanāksmes vai darba grupas tikai tad, ja pilntiesīgais loceklis nav ieradies vai nevar ierasties. 4. Foruma pilntiesīgos locekļus un to aizstājējus Komisija ieceļ atsevišķi, pamatojoties uz objektīviem zināšanu un pieredzes kritērijiem. Pilntiesīgajiem locekļiem un viņu aizstājējiem jāsniedz Komisijai neatkarīgs atzinums. Viņu pilnvaru termiņš ir divi gadi, un to var pagarināt. 5. Kad viņu pilnvaru termiņš beidzas, foruma pilntiesīgie locekļi un viņu attiecīgie aizstājēji paliek amatā līdz brīdim, kad viņus nomaina vai pagarina viņu pilnvaru termiņu. 6. Atkāpšanās no amata vai nāves gadījumā locekļa pilnvaras beidzas pirms termiņa. Šādā gadījumā uz foruma locekļa atlikušo pilnvaru termiņu ieceļ citu. 7. Par pienākumu veikšanu atalgojums nepienākas. 8. Konkurss uz 3. panta 2. punktā noteiktajiem locekļu amatiem tiks publicēts Eiropas Kopienu Oficiālajā Vēstnesī, izņemot ceturtajā ievilkumā minētos locekļus, kurus kā savus pārstāvjus enerģētikas un transporta jomā pēc Komisijas aicinājuma iecels Eiropas Arodbiedrību apvienība. Komisija locekļus izvēlas, pamatojoties uz pieteikumiem, kas saņemti pēc šī konkursa publicēšanas. Atlases kritērijos tiks ņemta vērā kandidātu kompetence un pieredze, to pārstāvība un spēja veicināt stratēģiskas apspriedes, kā arī šie kritēriji sekmēs līdzsvaru speciālistu darbības jomu ziņā, dzimumu un teritoriālās piederības ziņā. 9. Pilntiesīgo locekļu un locekļu aizstājēju sarakstu Komisija publicē Eiropas Kopienu Oficiālajā Vēstnesī. 4. pants Darba grupas 1. Forums var izveidot ad hoc darba grupas 2. pantā noteiktā uzdevuma izpildei. 2. Darba grupās jābūt vismaz 11 locekļiem. 5. pants Eksperti Forums var uzaicināt piedalīties tā darbā jebkuru personu, kurai ir īpaša kompetence kādā darba kārtības jautājumā. Šie eksperti piedalās tikai tā jautājuma apspriešanā, kura sakarā viņi ir uzaicināti. 6. pants Foruma priekšsēdētājs un Prezidijs 1. Forums uz divu gadu pilnvaru termiņu no savu locekļu vidus ievēl priekšsēdētāju un četrus priekšsēdētāja vietniekus, kuri attiecīgi pārstāv uzņēmējus, klientus vai patērētājus, arodbiedrības un vides vai drošības organizācijas. Ievēlēšana notiek ar divu trešdaļu klātesošo locekļu balsu vairākumu. 2. Priekšsēdētājs un priekšsēdētāja vietnieki, kuru pilnvaru termiņi beigušies, paliek amatā līdz brīdim, kad viņus nomaina vai pagarina viņu pilnvaru termiņu. 3. Ja priekšsēdētāja vai priekšsēdētāja vietnieka pilnvaru termiņš beidzas, saskaņā ar 1. punktā noteikto procedūru jānodrošina viņu aizvietošana uz atlikušo pilnvaru termiņu. 4. Prezidijā ir priekšsēdētājs un priekšsēdētāja vietnieki. 5. Prezidijs sagatavo un organizē foruma darbu. 6. Prezidijs var uzaicināt ziņotāju no jebkuras darba grupas piedalīties tā sanāksmēs. 7. pants Sekretariāta pakalpojumi Komisija nodrošina forumam, Prezidijam un darba grupām sekretariāta pakalpojumus. Ieinteresēto Komisijas dienestu pārstāvji var piedalīties foruma, Prezidija vai darba grupu sanāksmēs. 8. pants Atzinumi un ziņojumi Forums atzinumus un ziņojumus iesniedz Komisijai. Ja pieprasītais atzinums vai ziņojums ir pieņemts ar foruma vienprātīgu vienošanos, forums sagatavo kopīgus secinājumus, kurus pievieno sanāksmes protokolam. Ja pieprasītais atzinums vai ziņojums netiek pieņemts ar foruma vienprātīgu apstiprinājumu, forums tā locekļu atšķirīgos viedokļus iesniedz Komisijai. Komisija var internetā publicēt visus tos foruma ziņojumus, atzinumus un protokolus, kas nav konfidenciāli. 9. pants Sanāksmes 1. Foruma sanāksmes notiek Komisijas galvenajā mītnē pēc tās aicinājuma. 2. Prezidija sanāksmes notiek pēc priekšsēdētāja ierosinājuma un ar Komisijas piekrišanu. 3. Foruma locekļiem un saskaņā ar 5. pantu uzaicinātajiem speciālistiem atmaksā ceļa un uzturēšanās izdevumus saskaņā ar Komisijas noteikumiem. 4. Foruma un vajadzības gadījumā darba grupu sanāksmes organizē, ievērojot Komisijas iepriekš apstiprinātu budžetu. 10. pants Neskarot EK Līguma 287. panta noteikumus, foruma locekļi neizpauž informāciju, ko viņi iegūst, strādājot forumā vai tā darba grupās, ja Komisija viņus informē par to, ka atsevišķs atzinums vai jautājums ir konfidenciāls. Šādā gadījumā sanāksmēs var piedalīties tikai foruma locekļi un Komisijas pārstāvji. 11. pants Pārskatīšana Komisijai ir tiesības grozīt šī lēmuma noteikumus, ņemot vērā pieredzi. 12. pants Ar šo tiek atcelts Lēmums Nr. 96/642/EK un Lēmums Nr. 98/134/EK. 13. pants Stāšanās spēkā Šis lēmums stājas spēkā tā publicēšanas dienā Eiropas Kopienu Oficiālajā Vēstnesī. Briselē, 2001. gada 11. jūlijā Komisijas vārdā — priekšsēdētāja vietniece Loyola De Palacio [1] SI (2000) 816 no 21.9.2000. [2] OV L 292, 15.11.1996., 34. lpp. līdz 36. lpp. un 1998. gada 3. februāra Lēmums Nr. 98/134/EK par attiecīgās struktūras locekļu iecelšanu, OV L 36, 10.2.1998., 14. lpp. --------------------------------------------------